Na osnovu čl. 44-70 Zakona o sprječavanju korupcije („Službeni list Crne Gore“, broj 53/14), člana 56 Zakona o zaštiti podataka o ličnosti (“Službeni list CG”, br. 79/08, 70/09 i 44/12) i člana 15 stav 1 tačka 1 Statuta Agencije za zaštitu ličnih podataka i slobodan pristup informacijama, Savjet Agencije za zaštitu ličnih podataka i slobodan pristup informacijama, na sjednici održanoj dana ­­­07.03.2017. godine, donio je

 **UPUTSTVO ZA POSTUPANJE PO PRIJAVI I EVIDENCIJU PRIJAVA KORUPCIJE UNUTAR AGENCIJE ZA ZAŠTITU LIČNIH PODATAKA I SLOBODAN PRISTUP INFORMACIJAMA, KAO I ZAŠTITU IDENTITETA LICA KOJE JE PODNIJELO PRIJAVU**

**I. Opšte odredbe**

**Član 1
(Predmet)**

Uputstvom za postupanje po prijavi i evidenciju prijava korupcije unutar Agencije za zaštitu ličnih podataka i slobodan pristup informacijama, kao i zaštitu identiteta lica koje je podnijelo prijavu(u daljem tekstu: Uputstvo) se uređuje način internog prijavljivanja korupcije i drugih nepravilnosti u Agenciji za zaštitu ličnih podataka i slobodan pristup informacijama ( u daljem tekstu: Agencija), postupanje po zaprimljenim prijavama korupcije i drugih nepravilnosti, razmatranje zaprimljenih prijava korupcije i drugih nepravilnosti, obaveza obavještavanja lica koje je prijavilo korupciju i druge nepravilnosti o poduzetim radnjama, zaštita lica koje prijavi korupciju i druge nepravilnosti i druga pitanja koja su vezana za interno prijavljivanje korupcije i drugih nepravilnosti u Agenciji.

Član 2

(Upotreba rodno osjertljivog jezika)

Izrazi koji se u ovom Uputstvu koriste za fizička lica u muškom rodu podrazumijevaju iste izraze u ženskom rodu.

**II. Interno prijavljivanje korupcije i drugih nepravilnosti**

**Član 3**

**(Pravo na interno prijavljivanje korupcije i drugih nepravilnosti)**

Svaki zaposleni u Agenciji koji ima saznanja ili materijalne dokaze o postojanju korupcije ili drugih nepravilnosti u Agenciji, može podnijeti internu prijavu zbog postojanja korupcije ili drugih nepravilnosti ili okolnosti koje ukazuju na postojanje korupcije ili drugih nepravilnosti (u daljem tekstu: zviždač).

U smislu ovog Uputstva:

a) pod korupcijom se smatraju radnje koje imaju obilježja krivičnog djela,

b) pod drugim nepravilnostima se smatraju radnje koje predstavljaju kršenje etičkog kodeksa ili disciplinske povrede, odnosno radnje koje imaju obilježje prekršaja.

Zloupotreba prava prijavljivanja iz stava 1 ovog člana predstavlja povredu radne dužnosti.

Pravo na interno prijavljivanje nepravilnosti iz stava 1 ovog člana ne utiče na pravo zaposlenog da podnese inicijativu za pokretanje disciplinskog postupka u skladu sa opštim propisima o radu i odredbama Pravilnika o postupku za utvrđivanje disciplinske odgovornosti zaposlenih u Agenciji za zaštitu ličnih podataka.

**Član 4**

**(Lice za prijem i postupanje po prijavi zviždača)**

Lice određeno za prijem i postupanje po prijavi zviždača iz člana 3 ovog Uputstva, dužno je da postupak radi provjere istinitosti navoda iz prijave, pokrene najkasnije u roku od osam dana od dana podnošenja prijave.

**Član 5**

**(Provjera istinitosti)**

Provjera istinitosti navoda iz prijave iz člana 3 ovog Uputstva vrši se neposrednim uvidom u službenu evidenciju, predmete, akte i službene prostorije Agencije, kao i uzimanjem izjave od zaposlenih.

**Član 6**

**(Sačinjavanje mišljenja)**

Na osnovu sprovedenog postupka provjere istinitosti navoda iz prijave iz člana 3 ovog Uputstva, lice za prijem i postupanje po prijavi zviždača sačinjava mišljenje o postojanju ugrožavanja javnog interesa koje upućuje na postojanje korupcije.

Ukoliko se provjerom iz stava 1 ovog člana utvrdi da je došlo do ugrožavanja javnog interesa koje upućuje na postojanje korupcije, mišljenje iz stava 1 ovog člana sadrži i predlog mjera koje direktor Agencije treba da preduzme da bi se ugrožavanje spriječilo.

**Član 7**

**(Obavještenje o preduzetim mjerama)**

Agencija je dužna da obavijesti zviždača o mjerama koje su preduzete po njegovoj prijavi, odnosno o ishodu preduzetih mjera, u roku od 45 dana od dana podnošenja prijave.

**Član 8**

**(Evidencija prijava)**

Svaku zaprimljenu prijavu, odnosno službenu zabilješku o prijavi, lice za prijem i postupanje po prijavi zviždača odmah evidentira u centralnu evidenciju svih internih prijava korupcije i drugih nepravilnosti.

Evidencija prijava zviždača sadrži sljedeće podatke: redni broj, datum prijave, ime, prezime i zvanje zviždača (ukoliko nije anonimna), kratak opis ugrožavanja javnog interesa koje upućuje na postojanje korupcije koje prijavljuje zviždač, obavještenje o preduzetim mjerama iz člana 7 ovog Uputstva ukoliko je dostavljeno zviždaču, broj i datum izvještaja o realizaciji mjera koje je direktor Agencije preduzeo da bi se ugrožavanje spriječilo i druge podatke vezane za prijacu zviždača.

Podaci iz evidencija iz stava 2 ovog člana, ne mogu se davati na korišćenje ukoliko bi davanje tih podataka moglo uticati na vođenje postupka, kao i u slučajevima utvrđenim Zakonom o sprječavanju korupcije i zakonima kojim se uređuje tajnost podataka i zaštita podataka o ličnosti.

**Član 9**

**(Zaštita identiteta zviždača)**

Svaku zaprimljenu prijavu, podatke navedene u prijavi, kao i identitet lica koje je podnijelo prijavu lice za prijem i postupanje po prijavi zviždača dužno je da tretira kao službenu tajnu.

Lice za prijem i postupanje po prijavi zviždača neće provoditi aktivnosti usmjerene na otkrivanje identiteta anonimnog zviždača.

**Član 10**

**(Načini internog prijavljivanja)**

Interno prijavljivanje može biti povjerljivo ili anonimno.

Obrazac za prijavljivanje korupcije i drugih nepravilnosti sadrži Grb Crne Gore i naziv: *Agencija za zaštitu ličnih podataka i slobodan pristup informacijama*; ime, prezime i zvanje zviždača (sa naznakom: nije obavezno); kratak opis ugrožavanja javnog interesa koje upućuje na postojanje korupcije ili druge nepravilnosti koje prijavljuje zviždač; mjesto i datum prijavljivanja korupcije ili druge nepravilnosti i potpis lica za prijem i postupanje po prijavi zviždača.

 Obrazac za prijavljivanje korupcije i drugih nepravilnosti sastavni je dio ovog Uputstva.

**Član 11**

**(Povjerljivo i anonimno prijavljivanje)**

Povjerljivo interno prijavljivanje jeste prijavljivanje kod kojeg je licu za prijem i postupanje po prijavi zviždača poznat identitet zviždača.

Anonimno interno prijavljivanje jeste prijavljivanje kod kojeg je licu za prijem i postupanje po prijavi zviždača nepoznat identitet zviždača, ili je poznat identitet ali zviždač ne želi da ga lice za prijem i postupanje po prijavi zviždača ne otkriva drugima.

Lice za prijem i postupanje po prijavi zviždača, kao i sva lica koja budu postupala po navedenoj prijavi u Agenciji, dužna su da samu prijavu, podatke navedene u prijavi, kao i identitet lica koje je podnijelo prijavu tretiraju kao službenu tajnu.

Zabranjuju se sve aktivnosti usmjerene na otkrivanje identiteta anonimnog zviždača.

Ukoliko se interna prijava odnosi ili je u vezi sa licem za prijem i postupanje po prijavi zviždača, prijava se podnosi direktoru Agencije.

**Član 12**

**(Postupanje sa internim prijavama koje se odnose na krivična djela)**

U slučaju kada je lice za prijem i postupanje po prijavi zviždača utvrdilo da prijava ima osnova, te da se na osnovu prijave ili radnji provedenih na utvrđivanju njene osnovanosti može zaključiti da navedeno djelo ima obilježja krivičnog djela, direktor Agencije će o istom obavjestiti nadležno tužilaštvo.

Ukoliko se prijava iz stava 1 ovog člana odnosila na direktora Agencije, pomoćnik direktora Agencije će obavjestiti nadležno tužilaštvo.

**Član 13**

 **(Postupanje sa internim prijavama koje se odnose na disciplinsku odgovornost)**

U slučaju kada je lice za prijem i postupanje po prijavi zviždača utvrdilo da prijava ima osnova, te da se na osnovu prijave ili radnji provedenih na utvrđivanju njene osnovanosti može zaključiti da navedeno djelo ima obilježja disciplinske odgovornosti, direktor Agencije, u skladu sa odgovarajućim propisima koji regulišu pitanje disciplinske odgovornosti, pokreće disciplinski postupak protiv zaposlenog.

**Član 14**

**(Poduzimanje radnji u cilju otklanjanja štetnih posljedica počinjenog djela)**

U slučaju da je prilikom provođenja radnji na utvrđivanju osnovanosti prijave utvrđeno da ista ima osnova, direktor Agencije će preduzeti potrebne radnje radi sprječavanja daljeg nepravilnog postupanja i otklanjanja štetnih posljedica počinjenog djela.

Ukoliko se prijava iz stava 1 ovog člana odnosila na direktora Agencije, pomoćnik direktora Agencije će preduzeti potrebne radnje iz stava 1 ovog Uputstva.

Svi zaposleni u Agenciji dužni su, u okviru svojih nadležnosti i ovlaštenja, preduzeti potrebne radnje radi sprječavanja daljeg nepravilnog postupanja i otklanjanja štetnih posljedica počinjenog djela.

**III. Zaštita zviždača**

**Član 15**

**(Zaštita prava zviždača)**

Prema zviždaču u Agenciji se ne smiju preduzimati bilo kakve štetne radnje koje imaju za cilj odvraćanje od prijavljivanja korupcije ili druge nepravilnosti, odnosno, kažnjavanje zbog izvršenog prijavljivanja korupcije ili druge nepravilnosti.

Direktor Agencije i neposredno i posredno nadređeni zviždaču, su dužni da osiguraju zaštitu ličnog i profesionalnog integriteta zviždaču u Agenciji.

**Član 16**

**(Odgovornost zviždača zbog zloupotrebe prava)**

Zloupotreba prava prijavljivanja predstavlja povredu radne dužnosti.

U slučaju kada se prilikom provođenja radnji na utvrđivanju osnovanosti prijave ili kasnijih radnji utvrđivanja odgovornosti za prijavljena djela utvrdi da je zviždač, suprotno odredbama Zakona o sprječavanju korupcije i ovog Uputstva, zloupotrijebio pravo prijavljivanja o istom će se obavjestiti Agencija za sprječavanje korupcije, radi pokretanja prekršajnog postupka.

Ukoliko se utvrdi da zloupotreba prava prijavljivanja sadrži elemente krivičnog djela lažnog prijavljivanja, Agencija će o počinjenom krivičnom djelu obavjestiti nadležno tužilaštvo.

**IV. Prelazne i završna odredba**

**Član 17**

**(Obaveza upoznavanja sa odredbama Uputstva)**

Pomoćnik direktora je u obavezi da o pravima i obavezama iz ovog Uputstva upozna sve zaposlene u Agenciji, te objavi isti na oglasnoj tabli i web stranici Agencije.

Svi zaposleni u Agenciji dužni su da potpišu izjavu o tome da su upoznati sa pravima i obavezama iz ovog Uputstva i Zakona o sprječavanju korupcije, a ista će se uložiti i čuvati u njihovom personalnom dosijeu.

**Član 18**

**(Stupanje na snagu)**

 Ovo Uputstvo stupa na snagu osmog dana od dana objavljivanja na oglasnoj tabli Agencije za zaštitu ličnih podataka i slobodan pristup informacijama.

**Broj:**

**Datum: 07.03.2017. god.**

**Savjet Agencije**

**Predsjednik, Muhamed Gjokaj**

.

****

Agencija za zaštitu ličnih podataka i slobodan pristup informacijama

**PRIJAVLJIVANJE KORUPCIJE I DRUGIH NEPRAVILNOSTI**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(Ime, prezime i zvanje zviždača – nije obavezno)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(kratak opis ugrožavanja javnog interesa koje upućuje*

*na postojanje korupcije ili druge nepravilnosti)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(mjesto i datum prijavljivanja korupcije ili druge nepravilnosti)*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*(Potpis lica za prijem i postupanje po prijavi zviždača )*